**B. Osobitná časť**

**K Čl. I**

K bodu 1

Navrhuje sa doplniť do zákona definíciu zahrievaného tabakového výrobku, ktorým je nový tabakový výrobok, z ktorého sa zahrievaním uvoľňujú emisie obsahujúce nikotín a iné chemické látky, ktoré následne používateľ vdychuje, pričom ide v závislosti od ich vlastností o bezdymové tabakové výrobky alebo o tabakové výrobky na fajčenie,

Ide taktiež o legislatívno-technickú úpravu súvisiacu s doplnením písmena s) do § 2 ods. 3.

K bodu 2

Predmetom bodu je podrobnejšia špecifikácia technických noriem, ktoré merajú hodnoty emisií dechtu, nikotínu a oxidu uhoľnatého z cigariet.

K bodom 3 až 6

Predmetom týchto bodov je rozšíriť kategóriu tabakových výrobkov o kategóriu zahrievaných tabakových výrobkov vzhľadom na zákaz uvádzať na trh tabakové výrobky s charakteristickou arómou alebo obsahujúce arómy v akýchkoľvek ich zložkách, ako napríklad vo filtroch, papieroch, baleniach, kapsuliach, alebo akékoľvek technické prvky umožňujúce zmenu vône alebo chuti dotknutých tabakových výrobkov alebo ich intenzity dymu, ktorý už existuje pre cigarety a tabak na vlastnoručné zhotovenie cigariet. Z rovnakých dôvodov sa v prípade zahrievaných tabakových výrobkov, pokiaľ ide o tabakové výrobky na fajčenie, nemôžu udeľovať výnimky z povinnosti uvádzať informačný odkaz a kombinované zdravotné varovania.

K bodu 7

Predmetom bodu je definícia prechodného obdobia od dátumu účinnosti tohto návrhu v súvislosti s uvádzaním spotrebiteľských balení zahrievaných tabakových výrobkov na trh.

K bodu 8

Navrhuje sa zmena nadpisu § 22.

K bodu 9

Predmetom bodu je doplnenie prílohy č. 3 zákona č. 89/2016 o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov, ktorou je Zoznam preberaných právne záväzných aktov Európskej únie v súlade s Čl. 2 Delegovanej smernice Komisie (EÚ) 2022/2100 z 29. júna 2022, ktorou sa mení Smernica Európskeho parlamentu a Rady 2014/40/EÚ, pokiaľ ide o zrušenie určitých výnimiek týkajúcich sa zahrievaných tabakových výrobkov.

**K Čl. II**

Navrhuje sa účinnosť návrhu zákona od 23. októbra 2023 v súvislosti s Čl. 2 Delegovanej smernice Komisie (EÚ) 2022/2100 z 29. júna 2022, ktorou sa mení Smernica Európskeho parlamentu a Rady 2014/40/EÚ, pokiaľ ide o zrušenie určitých výnimiek týkajúcich sa zahrievaných tabakových výrobkov.